שו"ת רשב"ץ (תשב"ץ)/חלק ב/קעח
הנין לה"ר שלמה ן' נונו יצ"ו

שאלה קעח:
שאלת מי שהכיר ספרו ביד אחד ואמר גנבת ממני והלה אומר פקדון הוא אצלי מה הוא דינו:

תשובה:
אם הי' הדין נותן אלו הי' המפקיד כאן שיטול בעל הספר ספרו.
גם עתה יטלנו מיד הנפקד דלא עדיף נפקד מהמפקיד עצמו.
ואם הי' הדין נותן שישבע המפקיד כמה הוציא ויטול.
גם עתה ישאר הספר מעוכב ביד הנפקד וב"ד מודיעין למפקיד שישבע כמה הוציא ויטול ואחר שישבע יניח מה שהוציא ביד הנפקד ויטול ספרו.
ומה ששאלת במי שיצא לו שם גניבה בעיר אם הוא נאמן או צריך עדים בזה יש לחלק שאם הגניבה היא מהדברים שאין עשויין להשאיל ולהשכיר אינו נאמן עד שיהיו כל אותן הדברים המוזכרין בפ' הגוזל ומאכיל (קי"ד ע"ב) על משנת המכיר כליו וספריו וכו'.
ואם הם מהדברים העשויין להשאיל ולהשכיר אינו צריך כל זה וישבע הלוקח כמה הוציא ויטול.
והספרים אם הם עשויין לששאיל ולהשכיר הסכמת גדולי האחרונים ז"ל היא שהם עשויין להשאיל ולהשכיר מדכתיב הון ועושר בביתו וצדקתו עומדת לעד כדאיתא בפ' נערה שנתפתתה (נ' ע"א) וגם הסכימו כלם שהכל לפי מה שהוא אדם ולפי מה שהוא כלי: